การเคหะแห่งชาติ รับสมัครผู้สนใจเข้าร่วมอบรมเทคนิคการขายสินค้าออนไลน์ เพิ่มโอกาสในการประกอบอาชีพ สร้างรายได้
นายทวีพงษ์ วิชัยดิษฐ ผู้ว่าการเคหะแห่งชาติ กล่าวว่า กระทรวงการพัฒนาสังคมและความมั่นคงของมนุษย์ มีนโยบายให้ทุกหน่วยงานภาครัฐสร้างอาชีพให้กับประชาชนที่ได้รับผลกระทบสถานการณ์การแพร่ระบาดของเชื้อไวรัสโควิด -19 เพื่อช่วยให้มีรายได้และอาชีพที่ยั่งยืน รวมทั้งส่งเสริมให้เศรษฐกิจของประเทศไทยสามารถเดินหน้าต่อไปได้อย่างมั่นคงและยั่งยืน ซึ่งที่ผ่านมา ได้จัดโครงการอบรม “ช่างชุมชน” เป็นหลักสูตรที่ตรงกับความต้องการของผู้อยู่อาศัยในชุมชนของการเคหะแห่งชาติคือ เรียนรู้ได้ง่าย ใช้ระยะเวลาสั้นและสามารถนำไปประกอบอาชีพได้จริง เช่น หลักสูตรการทำอาหารจานเดียวหลักสูตรซ่อมรถจักรยานยนต์ และหลักสูตรทำกระเป๋ากระจูดตกแต่งด้วยผ้าปาเต๊ะ เป็นต้น ซึ่งผู้เข้ารับการอบรมฯ บางคนที่มีฝีมือดีสามารถนำไปต่อยอดสร้างอาชีพเสริมเพิ่มรายได้ให้กับครอบครัวเป็นอย่างดีและเพื่อเป็นการต่อยอด สร้างช่องทางการขายสินค้า การเคหะแห่งชาติ จึงจัดฝึกอบรม “โครงการสร้างอาชีพสร้างสุข” by NHA หลักสูตร “เทคนิคการขายสินค้าออนไลน์ผ่านสื่อดิจิทัลออนไลน์ ผ่านแพลตฟอร์ม LINE OA ขึ้นโดยผู้อยู่อาศัยในชุมชนของการเคหะแห่งชาติและประชาชนทั่วไปที่สนใจสามารถเข้าร่วมโครงการตั้งแต่วันนี้ถึงวันที่ 31 กรกฎาคม 2565 ฟรี ไม่เสียค่าใช้จ่าย สอบถามเพิ่มเติมโทร 0 2351 6701  หรือเฟซบุ๊ก : ฝ่ายพัฒนาคุณภาพชีวิต ชุมชน และความรับผิดชอบต่อสังคม การเคหะแห่งชาติ